da da da da da da nb da da da da da da en fi en en
Cricket-projektet for Brøndbyvester Skoles mindre klasser er i fuld gang - Svanholm Cricketklub
Søndag d. 8. november 2015 kl. 21:18 af Henrik Pfaff
Første del af det aftalte 2 årige cricket projekt mellem Brøndbyvester Skole og Svanholm Cricket klub er lige afsluttet med 18 lektioner sammenlagt i alle Brøndbyvester Skoles 2-og 3.klasser. Over 250 elever har indtil videre deltaget i projektet.
Vores to instruktører Søren Vestergaard og Jørgen Jønsson, har sammen med Brøndbyvesters idrætslærere i den første etape af projektet arbejdet to gange med alle 2. og 3.klasser. Samarbejdet med skolens lærere har været helt perfekt, og intentionen med at videreføre dette projekt i foråret 2016, er allerede aftalt mellem skolen og Svanholm Cricket Klub.
Over 250 børn i Brøndbyvester skoles 2.-3.klasser træner cricket i idrætstimerne
Ideen med projektet er, at skolen og Svanholm får lejlighed til at udvikle spillet med de helt helt unge, sådan at Brøndbyvester Skole, både lærere og elever, får et indblik i en idræt, der måske ikke endnu har ramt alles opmærksomhed, men hvor nogle af eleverne måske gerne på længere sigt vil stifte et nærmere kendskab til foreningen efter skoletid.
Efterfølgende har Svanholm Cricket Klub inviteret en del af skoleklasserne til et lille stævne i Schneeklothhallen søndag den 15.november kl. 10.00, hvor klubben henter børnene fra de to skoler i Brøndbyvester og Brøndby Strand og kører dem tilbage igen til skolerne.
Brøndbyvester skole og Svanholm Cricketklub har fundet hinanden i et konstruktivt samarbejde, der tegner til at blive et bæredygtigt pilotprojekt, som Brøndby Kommune og de idrætsglade børn forhåbentlig får noget godt ud af.